નવસારી ટાઉન પોલીસ મથકેથી મળતી માહિતી મુજબ, નવસારીના છાપરા રોડ ખાતે રહેતા અને મલેસર પોસ્ટ ઓફિસમાં કલેકશન એજન્ટ તરીકે કામ કરતા પ્રજેશકુમાર ચંપકલાલ રાજપૂત ગુરુવારે પોતાના કલેકશનના રોકડા ૧.૫૦ લાખ રૃપિયા લઇ પોસ્ટ ઓફિસમાં જમા કરાવવા ગયા હતા. જ્યાં તેમણે પૈસાની બેગને પોતાની ડેસ્ક પર મૂકી હતી. જેમની પાછળથી આવેલા એક તરુણે બેગમાં મૂકેલા રોકડાને શિફટપૂર્વક સેરવીને ત્યાંથી ભાગવા માંડયો હતો. દરમિયાનમાં ત્યાં હાજર સ્ટાફના લોકોએ તેને ચોરી કરતા જોઇ જતા તરત જ તેને અન્ય લોકોની મદદથી ઘેરીને ઝડપી પાડયો હતો. લોકોએ પકડાયેલા તરુણને થોડો મેથીપાક ચખાડી નવસારી ટાઉન પોલીસને સોંપ્યો હતો. જ્યારે તરુણ સાથેના અન્ય બે ઇસમો જે પોસ્ટ ઓફિસની બહાર ફિલ્ડિંગ ભરતા હતા, તેઓ તરુણ પકડાતાની સાથે જ ઘટના સ્થળેથી રફુચક્કર થઇ ગયા હતા.